109. ΑΠΟΦΑΣΙΣ ΥΠΟΥΡΓΟΥ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. Ε/Φ205/13435/668 της 31 Μαΐου/10 Ιουν. 1974 (ΦΕΚ Β΄  595) Περί διευκολύνσεως εξαγωγών οπωροκηπευτικών. Έχοντες υπ’ όψει: 1.Τας διατάξεις της παρ. 1ε του Κεφαλ. Ε΄ της υπ’ αριθ. Ε/118000/3370/70 κανονιστικής αποφάσεως. 2.Το υπ’ αριθ. 24870/648/1491/1974 έγγραφον του Υπουργείου Εμπορίου, περί της ανάγκης χρησιμοποιήσεως και αλλοδαπών αυτοκινήτων δια την μεταφοράν οπωροκηπευτικών προς τρίτας χώρας. 3.Τας προτάσεις της συνελθούσης προς εξέτασιν του εν λόγω θέματος Επιτροπής, διατυπωθείσας εις το από 15.5.1974 πρακτικόν συσκέψεως αυτής. Αποβλέποντες εις την διευκόλυνσιν των εξαγωγών γεωργικών προϊόντων, αποφασίζομεν: 1.Επιτρέπομεν την χρησιμοποίησιν: α)Από 1 Ιουνίου μέχρι και της 31 Οκτ. 1974, δια την μεταφοράν οπωροκηπευτικών, πλην υδροπεπόνων, εις οιανδήποτε χώραν. 1)Απάντων των ελληνικών ψυγείων αυτοκινήτων Δ.Χ., ανεξαρτήτως ωφελίμου φορτίου αυτών και τυχόν υφισταμένης δια ταύτα απαγορεύσεως προς εκτέλεσιν διεθνών μεταφορών. 2)Αλλοδαπών οιασδήποτε εθνικότητος αυτοκινήτων ψυγείων. β)Από 1 Ιουνίου μέχρι και της 30 Ιουν. 1974 δια την μεταφοράν, αποκλειστικώς, γεωμήλων, αλλοδαπών οιασδήποτε εθνικότητος, ισοθέρμων όμως απαραιτήτως, φορτηγών αυτοκινήτων, κατόπιν προηγουμένης εγκρίσεως του αρμοδίου και δια τον ποιοτικόν έλεγχον των προς εξαγωγήν γεωμήλων γεωπόνου. 2.Η υπό των εξαγωγέων χρησιμοποίησις εις αμφοτέρας τας ως άνω περιπτώσεις, αλλοδαπών φορτηγών αυτοκινήτων (ψυγείον και ισοθέρμων), επιτρέπεται υπό την προϋπόθεσιν ότι δεν θα διατίθενται ελληνικά τοιαύτα. 